**Dyddiad cyhoeddi:** 16 Mawrth 2022

**Cais Rhyddid Gwybodaeth**

Rydyn ni’n ysgrifennu atoch i ymateb i'r Cais Rhyddid Gwybodaeth a wnaethoch. Mae eich cais wedi cael ei ystyried yn unol â gofynion y Ddeddf Rhyddid Gwybodaeth a’n Polisi Rheoli Data a Gwybodaeth.

**Fe wnaethoch chi ofyn am yr wybodaeth ganlynol:**

*“Allwch chi ddarparu gwybodaeth am gyfarfod ffôn Grŵp Gwybodaeth i Gwsmeriaid y Grŵp Cyflawni Rheilffyrdd ar 17 Chwefror?*

*I adnabod y grŵp, fe’m hysbyswyd bod sefydliad RDG yn cynnwys strwythur llywodraethu mewnol, dan arweiniad ei Fwrdd Cwsmeriaid. Mae’r Bwrdd Cwsmeriaid yn eistedd uwchben y Grŵp Strategaeth Gwybodaeth i Gwsmeriaid (“CISG”), sydd ei hun yn arwain dau is-grŵp: y Grŵp Gwybodaeth i Gwsmeriaid (“CIG”), sy’n delio â materion sy’n ymwneud â gwybodaeth i gwsmeriaid, a’r Grŵp Hygyrchedd a Chynhwysiant (“A&IG”), sy’n delio â materion sy’n ymwneud â chydymffurfio â gofynion hygyrchedd sy’n gysylltiedig â thrwydded. Mae’n debyg bod y CIG a’r A&IG wedi dirprwyo awdurdod i’r Gweithgor mewn perthynas â nifer o faterion (gan gynnwys, yn achos y CIG, y pŵer i fabwysiadu argymhelliad “Peidio â Theithio”). Mae cynrychiolwyr o bob TOC yn eistedd ar y CIG. Rwy’n tybio bod cynrychiolydd o Network Rail hefyd yn eistedd yn y CIG.*

*Fe’m hysbyswyd bod y Swyddfa Dywydd wedi cyhoeddi Rhybudd Tywydd Coch ar gyfer Storm Eunice ddydd Iau 17 Chwefror 2022, a bod cyfarfod o’r CIG wedi cael ei gynnal, drwy alwad ffôn. Yn ystod yr alwad hon, mae’n debyg bod y CIG wedi cytuno ar ddull gweithredu a oedd yn cynnwys cyhoeddi hysbysiadau “Peidio â Theithio” ar gyfer gweithredwyr trenau.*

*Mae gennyf ddiddordeb penodol yn y cyfarfod hwn.*

*A fyddech cystal â rhoi’r nodiadau a’r ohebiaeth a wnaeth eich cynrychiolydd yn ystod ac o ganlyniad uniongyrchol i’r cyfarfod hwn? Rydw i eisiau unrhyw beth sy’n dangos pa bynciau a drafodwyd a pha benderfyniadau a wnaed. Byddai nodiadau cydamserol, negeseuon e-bost mewnol neu allanol a dderbyniwyd neu a anfonwyd sy’n datgelu’r hyn a drafodwyd yn y cyfarfod hwn, a pha benderfyniadau a wnaed a chamau gweithredu y cytunwyd arnynt, yn wych* ***[C1]****.*

*Allwch chi hefyd roi gwybod i mi am bŵer a chyfrifoldeb eich cynrychiolydd ar y grŵp? Dydw i ddim eisiau unrhyw ddata personol, rydw i eisiau gwybod beth mae eu rôl yn ei olygu a pha bwerau sydd ganddyn nhw i rwymo eich cwmni / i gytuno ar gynigion y mae’r grŵp wedi cytuno arnyn nhw* ***[C2]****.*

*Yn benodol, fe’m hysbyswyd y codwyd mater archebu cymorth ymlaen llaw yn ystod yr alwad. Mae’n debyg bod y CIG wedi trafod y camau i’w cymryd yn hynny o beth, gan ystyried y risg na fyddai TOCs yn gallu darparu’r cymorth a drefnwyd ymlaen llaw yn ystod Storm Eunice. Yn ôl pob golwg, cytunwyd yn ystod yr alwad y dylai TOCs gysylltu â chwsmeriaid sydd ag archebion cymorth ymlaen llaw i ganslo eu cais am gymorth; ac na ddylid trefnu rhagor o archebion cymorth ymlaen llaw ar gyfer 18 a 19 Chwefror 2022.*

*Nid wyf yn siŵr a yw’n gredadwy bod gan y grŵp hwn, nad yw yn grŵp hygyrchedd a chynhwysiant, yr awdurdod i gytuno i ganslo a gwrthod archebion cymorth. Yr hyn rydw i eisiau ei wybod yw a wnaeth y grŵp drafod y mater a dod i’r penderfyniad hwnnw. Os felly, a oedd eich cynrychiolydd ar y grŵp hwnnw wedi cytuno i ganslo a gwrthod o’r fath, a oedd ganddynt awdurdod i wneud hynny ac, os felly, sut y bu iddynt gyfleu’r penderfyniad hwn o fewn eich cwmni* ***[C3]****.”*

**Ar ôl adolygu eich cwestiynau, rydyn ni’n gallu darparu’r wybodaeth ganlynol:**

**C1.** Er bod eich dealltwriaeth o’r strwythur llywodraethu sy’n arwain at Fwrdd Cwsmeriaid RDG yn gywir, mae’n ymddangos bod camddealltwriaeth o gylch gwaith y Grŵp Gwybodaeth i Gwsmeriaid (CIG) o ran ei swyddogaeth a’i allu i wneud penderfyniadau. Y Bwrdd Cwsmeriaid sy’n gwneud penderfyniadau strategol. Rôl y CIG yw sicrhau bod y penderfyniadau hyn, ac unrhyw ddiweddariadau pwysig eraill gan y diwydiant, yn cael eu cyfleu’n ddigonol i ddefnyddwyr y rheilffyrdd.

Mewn perthynas â chyfarfod y CIG dyddiedig 17 Chwefror 2022: Penderfynodd Trafnidiaeth Cymru (TrC) fabwysiadu argymhelliad ‘Peidio â Theithio’ ac atal gwasanaethau yn ystod Storm Eunice y diwrnod blaenorol, ar 16 Chwefror 2022. Ni chytunwyd ar y cam gweithredu hwn yn ystod cyfarfod y CIG a gynhaliwyd y diwrnod canlynol, gan fod TrC eisoes wedi dod i’r penderfyniad hwn.

Nid yw TrC yn cadw nodiadau o’r cyfarfod hwn, ac mae negeseuon e-bost a dderbynnir gan y RDG mewn perthynas â’r cyfarfod hwn wedi’u heithrio rhag cael eu datgelu o dan Adran 41 (cyfrinachedd) y Ddeddf Rhyddid Gwybodaeth. Rydym wedi ymgynghori â’r RDG ynghylch rhyddhau’r negeseuon e-bost hyn, ac maent yn honni bod y wybodaeth a ddarparodd i’r CIG yn gyfrinachol a’i bod at ddefnydd y derbynnydd yn unig ac mai dim ond yn unol â dymuniadau’r rhoddwr y gellir ei defnyddio neu ei datgelu. Mae’r RDG yn honni bod cyfathrebu ag aelodau’r CIG yn gyfrinachol ac na allai weithredu fel aelod fudiad os nad oedd yn parchu cyfrinachedd y trafodaethau a’r penderfyniadau y maent yn eu hwyluso. Hoffem gydnabod ein bod wrthi ar hyn o bryd yn adolygu ein hymateb cychwynnol i’ch cais ynghylch y grŵp e-bost Hygyrchedd a Chynhwysiant, a’n defnydd o’r eithriad A.41. Gan nad yw’r adolygiad hwn wedi’i gwblhau eto, rydym yn defnyddio’r eithriad hwn fel ein sefyllfa ddiweddaraf yn dilyn y trafodaethau gyda’r RDG y cyfeirir atynt uchod.

**C2.** Mae gan gynrychiolydd TrC sy’n mynychu’r CIG rôl sy’n berthnasol i gyfleu gwybodaeth i deithwyr/cwsmeriaid. Mae cyfrifoldeb ein cynrychiolydd yn ymwneud â phenderfyniadau sy’n ymwneud â chyfathrebu gwybodaeth i deithwyr/cwsmeriaid yn unig, sy’n cael eu gwneud ar y cyd ag aelodau’r Grŵp.

**C3.** Ni wnaeth cynrychiolydd TrC sy’n mynychu’r CIG y penderfyniad i atal gwasanaethau yn ystod Storm Eunice. Fel yr amlinellwyd yn C1, penderfynodd TrC fabwysiadu argymhelliad ‘Peidio â Theithio’ ac atal gwasanaethau yn ystod Storm Eunice y diwrnod cyn cyfarfod y CIG.

Gobeithio y bydd yr wybodaeth hon yn ddefnyddiol i chi.

Yn gywir,

**Trafnidiaeth Cymru**

**Hawliau Apelio**

Os ydych chi’n anhapus â’r ffordd y cafodd eich cais ei drin a’ch bod chi’n dymuno gwneud cwyn neu wneud cais am adolygiad o’n penderfyniad, ysgrifennwch at y Pennaeth Rhyddid Gwybodaeth naill ai yn Trafnidiaeth Cymru, 3 Llys Cadwyn, Pontypridd, CF37 4TH neu freedomofinformation@tfw.wales. Rhaid i’ch cais gael ei gyflwyno cyn pen 40 diwrnod gwaith ar ôl derbyn y llythyr hwn. Os nad ydych chi’n fodlon â chanlyniad yr adolygiad mewnol, mae gennych hawl i wneud cais yn uniongyrchol i’r Comisiynydd Gwybodaeth am benderfyniad.

Gallwch chi gysylltu â’r Comisiynydd Gwybodaeth yn Swyddfa’r Comisiynydd Gwybodaeth, Wycliffe House, Water Lane, Wilmslow, Swydd Gaer, SK9 5AF neu gallwch chi gysylltu â Swyddfa’r Comisiynydd Gwybodaeth drwy adran ‘Gwneud Cwyn’ eu gwefan ar y ddolen hon: [https:/ico.org.uk/make-a-complaint/](https://ico.org.uk/make-a-complaint/)

Yr adran berthnasol i’w dewis fydd "Gwybodaeth Swyddogol neu Gyhoeddus".